Jakab, Július, poslanec NR SR (2023-12-12):
Dobrý deň, vážení, vážené pani poslankyne, vážení páni poslanci, niektorí moji predrečníci povedali mnoho podstatných vecí, ku ktorým sa nemusím ja konkrétne vracať. Ďakujem aj kolegovi Štefanovi Kiššovi za jeho vystúpenie a za objasnenie toho, v akom stave teda rozpočet bol, aj deficit a ako si na konkrétnych dátach za to môže vláda SMER-u. Ja by som začal tým, že tento zákon nie je lex konsolidácia, je to lex ožobračovanie pre mňa a chcel by som vám vysvetliť, prečo si to myslím. Začal by som chronológiou, čo sa stalo za ostatné roky. Pamätáte si rok 2020, keď nastupovala vláda Igora Matoviča, poslednú tlačovku Petra Pellegriniho a pani vtedajšej pani ministerky Sakovej, ktorí sa potichu smiali a mikrofóny ich predsa nahrali, ako to bude strašne drahé, ale a na to nie sú peniaze, ale to už nie je ich starosť, to je starosť novej vlády. Tak sa teda vôbec nemýlili a taký stav vo verejných financiách aj bol. V kase bolo 1,5 mld. eur, ktoré stačili tri týždne fungovania Slovenska. Napriek tomu vláda od roku 2020 až po rok 2023 dokázala z toho vykúzliť nemožné. A keď vláda odchádzala Igora Matoviča a Eduarda Hegera, tak v tej kase, kde bolo predtým 1,5 mld. na tri týždne, nechali 6-násobne viac peňazí. Na covid a energetickú krízu ľuďom vláda Igora Matoviča a Eduarda Hegera doručila 17,9 mld. eur. Na prorodinnú politiku napríklad 200 eur na dieťa, ľuďom vláda doručila 1,17 mld. eur. Oproti vládam SMER-u a HLAS-u sme dali dôchodcom navyše 1,1 mld. eur len v tomto roku a ďalšie miliardy od roku 2020. Aj vianočný dôchodok, ten 300-eurový, v tomto roku sme v konečnom dôsledku zabezpečili my, pretože sme sa vás pýtali na to, že či splníme svoje volebné sľuby. Učiteľom, zdravotníkom, štátnym zamestnancom sme historicky navýšili platy tak, ako to nedokázala žiadna vláda pred nami. A konkrétne o 26,9 % a štátnym zamestnancom o 21,2 %. Historicky sme zvýšili platy aj lekárom, v porovnaní s priemernou mzdou zarábajú v súčasnosti slovenskí lekári viac alebo v nemocniciach lepšie ako ich českí kolegovia. Zastropovali sme ceny energií tak, aby Slováci nemuseli platiť mnohonásobne viac ako ich napríklad českí kolegovia. Ceny elektriny sme zabezpečili na minimálnych úrovniach do roku až 2027 a práve z tohto dôvodu sa napríklad cenami energií vôbec nemusíte zaoberať, ani sa starať, že na akej sú hodnote. Aj ten váš predvolebný sľub o cenách plynu, že teda tie „Matovičove“ ceny sú hrozné a vy by ste ich chceli ešte znížiť a budú určite nižšie, no tam realita je taká, že v konečnom dôsledku ste povedali, že tie „Matovičove“ ceny sú super a zachováte ich na rovnakej úrovni. Počas ťažkých kríz a enormnej podpore obyvateľstva sme v roku 2020, teda pardon, od roku 2020 hospodárili s rozpočtom lepšie ako priemer krajín Európskej únie a aj ako priemer krajiny eurozóny. Ja som to tu už spomínal, lepšie o 0,7 % HDP ročne ako priemer týchto krajín. Len deväť krajín Európy bolo schopných splniť Maastrichtské kritériá a Slovensko bolo medzi nimi. Zároveň sme dokázali medzi krízovými rokmi 2021 a 2022 skonsolidovať verejné financie o 3 %. Počas najväčších kríz bola vojna na Ukrajine, sme skonsolidovali verejné financie o 3 % aj pri tej obrovskej pomoci, ktorú sme doručili. Momentálne idete konsolidovať od 0,5 %, aj to nie je pravda, lebo je to trochu taký kaťafalš vo výpočtoch. Áno, treba priznať, že aj druhá vláda SMER-u mala krízu, a teda finančnú krízu v roku 2008 až 2010. A čistý dlh ste vtedy zvýšili o takmer 15 %. Z 22,6 % na 37,1 %. Počas vlád 20 až 23, aj počas našich vlád sme čistý dlh zvýšili len o 4 %. Aj pri tej obrovskej pomoci sme čistý dlh zvýšili o 4 %. Ja som to hovoril, že koľko miliárd išlo na covid, energetickú pomoc, koľko miliárd išlo na prorodinnú politiku. Vo finančnej kríze, vtedy keď ste ten rozpočet tak veľmi zadlžili, sme jedinú výhodu ľuďom dali šrotovné na autá, ktoré stálo teda rádovo milióny eur, ani stovky, ani miliardy. Čiže tá pomoc sa nedá porovnať, aká bola počas vašich vlád a aké bola počas tých vlád Igora Matoviča a Eduarda Hegera. Vláda Roberta Fica v roku 2012 následne zaviedla, zvýšila takmer dve desiatky najrôznejších daní a poplatkov. Pre pripomenutie zopár uvediem. Zdvihli sa správne poplatky, zrušila sa rovná daň pre fyzické osoby, zaviedla sa sadzba 19 % aj sadzba 25 %, zrušila sa rovná daň pre firmy a sadzba 19 % sa zvýšila na 22 %. Odvody z dividend sa zaviedli, živnosti postúpili odvody, brigádnikom sa zaviedli odvody, II. pilier sa zmenšil, SMER obnovil koncesionárske poplatky, zdanili sa regulované odvetvia, zaviedol sa strop pre dávku v nezamestnanosti a tak ďalej. Hovorí sa, že dvakrát do tej iste rieky nevstúpiš, ale vy robíte presne to isté. Počul som argument, že ste vyberali z Ódorových lego kociek. Ale toto nie sú Ódorove lego kocky. Vy v konečnom dôsledku robíte len to isté, čo ste robili aj v roku 2012 a nasledujúce roky. A presne tak, ako to malo vtedy dopad, tak to bude mať rovnaký dopad aj teraz. Spomínal sa rating agentúry Fitch na úrovni A mínus, čo je najhorší rating Slovenska od roku 2004. Nikdy horší rating nebol a počúval vyjadrenia, že to bolo kvôli predchádzajúcej vláde. A úprimne poviem, že niekedy mám pocit, že vlastne z Matoviča sa stala druhá Radičová, pretože si pamätám vašich osem rokov vládnutia a za všetko mohlo vlastne obdobie Ivety Radičovej, tak teraz za všetko vyzerá, že môže obdobie Matoviča a spol. Ale v skutočnosti chcem odcitovať, čo povedala Agentúra Fitch, čím odôvodnila tento nízky rating. Citujem: „Znížená známka reflektuje nejasnú konsolidačnú cestu. Nová vláda, nová vládna koalícia deklaruje konsolidáciu na úrovni len 0,5 %, pričom ale schválila aj ďalšie výdavky. Podľa tohto by sa mal dlh Slovenska zvýšiť až na 62,1 % HDP do roku 2025.“ Toto je pravý dôvod, prečo Agentúra Fitch znížila rating, nie Matovičova ani Radičovej vláda, ale kvôli tomu, že ste to zle nastavili. A oni to vidia, že je to zle nastavené a že ste sa k tomu zle postavili. Tento lex ožobračovanie ide v skrátenom legislatívnom konaní, pretože vraj hrozia značné hospodárske škody. Ale hospodárske škody, tak chýba vyčíslenie, chýba analýza Rady pre rozpočtovú zodpovednosť. A na skrátené legislatívne konanie nie je dôvod, pretože ste zároveň týmito prijali iné opatrenia na výdavkovej časti. Čiže nerozumiem, kvôli čomu to ide do skráteného legislatívneho konania, lebo keď na jednej strane zvyšujete výdavky a na druhej strane v skrátenom legislatívnom na to hľadáte peniaze, tak to nedáva logiku. Upozornili sme vás na technické chyby, ktoré momentálne upravujete a vlastne tým aj ukazujete, že ten zákon nebol dostatočne pripravený pre to, čo ste hovorili aj na začiatku o lehotách 2026 a tak ďalej, ktoré sa snažíte upravovať v skrátenom legislatívnom konaní a ktoré nie sú odôvodnené. Robíte tak, aby vám ten zákon nerozbil Ústavný súd. Ale ja hovorím, že stále vám chýba vyriešiť časti, ktoré sú ústavne v neporiadku, a tento zákon je určite dôvod na to, aby ho preskúmal Ústavný súd, som o tom absolútne presvedčený. V tomto zákone sa nehovorí o žiadnej konsolidácii. Nejde o žiadne úspory na strane štátu, dokonca sa štát nechce stavať efektívnejšie ani k opatreniam, ktoré vie využiť. Napríklad počas našich vlád najťažších rokov sme dokázali zvýšiť efektívny výber dane o 500 mil. eur ročne. V rozpočte som si prečítal, že idete navýšiť počet zamestnancov štátu v budúcom roku o 15-tisíc. Nárast je zo 437-tisíc na 452-tisíc štátnych zamestnancov. A zároveň súčasná vláda ide vytvárať nové ministerstvo za 100 mil. eur. Dnes na finančnom výbore bola rozprava k novému ministerstvu a spolu s kolegami sme sa pýtali, aké budú náklady na toto ministerstvo. Bolo nám odpovedané ako na takú marginálnu otázku, že však to sa tak rozdelí, to sa tak preskupí. Mal som pocit, akoby zamestnanci ministerstva školstva len vymenia tabuľky na dverách a všetko je v najlepšom poriadku a nebude to stáť nič navyše. Ale to zďaleka nie je pravda. Kde bude nové ministerstvo sídliť, koľko bude stáť nábytok, počítače, infraštruktúra, koľko budú stáť autá, materiálové vybavenie, koľko nových zamestnancov bude potrebné prijať na personálne oddelenie, ekonomické oddelenie či technickú správu. Ministerstvo školstva nerozčesne tento podporný, týchto podporných zamestnancov, ktorých má. Vždy sme toho svedkami, keď sa vytvára nový úrad alebo nové ministerstvo, že práve tieto podporné oddelenia sa vytvárajú nanovo, títo zamestnanci nemigrujú z jedného ministerstva na druhé a toto sa prejaví v nákladoch. A prejaví sa to nemalým číslom. Ale keď tam sedí človek, ktorý nám má vysvetliť, že koľko to teda bude stáť a odkiaľ na to zoberú peniaze, tak nevie na to odpovedať. Zároveň som počul, ako ma toto ministerstvo okamžite zlepšiť cestovný ruch. No tak neviem, že či vypukne nejaká forma eufórie na svete, že sme si založili nové ministerstvo cestovného ruchu a teraz akože začnú všetci cestovať na Slovensku, lebo to ako pecka. Ale ani takýto prínos nie je nikde započítaný a nie je v tom materiáli akoby žiadne konkrétne číslo. Teraz by som sa chcel venoval konkrétnym opatreniam z tohto návrhu zákona lex ožobračovanie. Zvýšenie sadzby dane pre podiely na zisku vyplácané fyzickým osobám, to sú teda dividendy zo 7 na 10 %, čiže to je cca 10 až 15 mil. ročne. To je to, čo vlastne hovoril aj pán Richard Sulík, a hovoril o tom, že pri opatreniach, ktoré sa týkajú podnikateľského prostredia, vo vašom balíku lex konsolidácia, sa nemôžte úplne spoliehať na ten výber, ktorý tam máte napísaný, pretože sa ho budú musieť všemožne obísť, nezaplatiť vám to, nájsť spôsoby, ako sa tomuto čo najefektívnejšie vyhnúť. Z toho ale vyplýva, že tí, ktorí si to nakoniec najviac odnesú z tohto vášho zákona, sú práve obyčajní ľudia, ktorí sa nevyhnú tomu, že budú menej sporiť v II. pilieri alebo ktorí budú viac platiť na poplatkoch. Zavedenie bankového odvodu alebo teda dane. Ja by som možno pre vás všetkých vysvetlil, ako to bolo s bankovým odvodom. Tak po kríze v roku 2008 sa zaviedol bankový odvod z aktív bánk, ktoré posielali, obrazne poviem, na účet v Slovenskej republike, ktorá ale s týmito peniazmi nič nerobila. Slúži len to iba vo výkazníctve na to, aby si cez túto položku, že niekde tam na účte je miliarda eur znižovali, znižovali dlh vo výkaze. To, čo sa stalo za vlády Igora Matoviča, je to, že sa s bankami dohodlo, že tento jednomiliardový balík sa bude používať na investície. A pokiaľ si dobre pamätám, tak 250 mil. bolo určených napríklad na výstavbu priemyselného parku Valaliky. Čiže konečne štát začal tie peniaze používať. To, že idete banky zdaniť 30 %, za prvé, je to návrh, ktorý sme písali my v minulom období, ale ktorý neprešiel. A za druhé, budete vidieť, že čo to s bankami spraví. Prvý september už nebude dňom pracovného pokoja. Čiže ľudia nebudú mať voľno, budú chodiť do práce a keď aj počas toho pracovali, tak prídu o všetky príplatky, ktoré im zo zákona prináležia. Tak sa pýtam, že keď pán Fico bol pri tom, keď sa tento sviatok zavádzal, a dokonca sú jeho citácie, že ústavu si treba uctiť, a preto treba mať štátny pokoj alebo pracovný pokoj, tak že prečo, prečo to teraz meníte. Tuná chcete takýmto spôsobom získať 60 mil. eur ročne. Zníženie odvodu do II. piliera na 4 %. Máte to napočítané ako 365 mil. eur ročne, ktorý si ľudia mohli sporiť na svoj dôchodok, ale takto ho prenesú do štátneho rozpočtu. Za mňa je to krádež budúcich dôchodkov. A na konkrétnom príklade, že ak má priemerný sporiteľ vek 38 rokov a šetril by do šesťdesiatpäťky, kedy by odchádzal na dôchodok, tak by sa mu tieto peniaze zhodnocovali ešte 27 rokov. Štandardné dlhodobé akciové zhodnotenie je na úrovni cca 6 až 7 %. To znamená, že to nie je 365 mil., ale bavíme sa radovo o miliardách eur, ktoré si tí ľudia mohli nasporiť. V tomto konkrétnom prípade je to približne 1,7 mld. eur, ktoré z tých 365 mil. mohli mať, keby to zhodnocovali v akciových fondoch. A to je výpočet za jeden rok. Čiže keď si zoberiete ďalšie roky, môžte narátať ďalšie sumy, o ktoré by títo ľudia prišli, o ktoré títo ľudia prídu, keď si nebudú môcť sporiť v plnej výške tak, ako teraz. Zavedenie minimálnej dane pre firmy aj pre tie, ktoré sú v strate. Vyrubujete im daňové licencie vo výške od 340 do 3 840 eur. Aj keď tá firma je v strate a nemôže si to napríklad dovoliť. Takto chcete získať 107 mil. eur. Alkohol a cigarety. Dane sa zdvíhajú. Na alkohol sa ruší 10-percentná daň v reštauráciách a rastie na 20 %. Tu získavate 150 mil. eur, teda aspoň tak chcete. Zvyšuje sa zdravotné poistenie. Toto, samozrejme, najviac zasiahne zamestnávateľov a živnostníkov. Živnostníci budú platiť vyššie odvody a zamestnávatelia svoje zvýšené náklady presunú na koho? Samozrejme, na svojich zamestnancov. Tým že im buď nezvýšia mzdu, alebo im zvýšia minimálne, alebo ten odklad zvýšenia ich mzdy odložia na neskôr. RTVS. Necelý mesiac pred novým rokom znižujete rozpočet o 30 %, teda o 55 mil. eur, čo mi príde, neviem úplne, čo si mám o tom myslieť, že či je to pomsta RTVS, lebo som videl aj reportáž, kde sa pani redaktorka pýtala napríklad pána ministra pôdohospodárstva na nejakú, nejakú banálnu otázku a odmietol jej odpovedať, pretože z jeho pohľadu asi o ňom urobila škaredú reportáž. Tak sa to potom opýtal presne tú istú otázku iný novinár, tak jemu už, jemu už odpovedal. Tak neviem, či mesiac pred tým, ako máte všetko nachystané v nejakej inštitúcii a prídu vám zobrať 59 mil. eur, tak že či to je štandardný, štandardný postup. Nulová valorizácia platov. To je cca 150 mil. eur. Hovoril som vyššie, ako sme valorizovali platy, 26,9 % a 21,2 %. Bolo to historicky najvyššia valorizácia a táto valorizácia platí do septembra roku 2024. Neviem, nepostrehol som, že či ste rokovali s odborármi, mám pocit, že nie, že tiež boli sami prekvapení z toho, že ste vyhlásili, že im nebudete valorizovať platy nikomu, teda o nulu. A oni pokojne môžu ísť aj do štrajku a z tej vlády to dostať možno aj v inej forme, ale dostať nejakú, nejakú formu zvýhodnenia, takže neviem, že či 150 mil. je v konečnom dôsledku tá suma, s ktorou môžte počítať. Zvýšenie poplatku za skladovanie ropy. Tak čo sa stane? Tak stane sa to, že sa to pre... presunie do cien benzínu a nafty, čiže na konci to aj tak zaplatia ľudia. No a najväčšia čerešnička pre mňa je zvýšenie viac ako 900 poplatkov, kde rátate s 50 mil. ročne. Ja som aj robil taký zoznam, tých 922 konkrétne zvyšujúcich sa poplatkov. Vodičské preukazy, vykonanie skúšok na vodičák, občianske preukazy, všetko je to drahšie o viac ako 50 % a niektoré poplatky stúpajú aj viac ako dvojnásobne. Cestovné pasy napríklad, tak tie stúpajú cca o 50 % a pokiaľ, to je taká rada pre ľudí, ktorí nás možno sledujú, skontrolujte si platnosť svojho cestovného pasu, lebo keď si ho vybavíte teraz, tak môžte ušetriť a viacdetné rodiny, ktoré sa snažia možno ísť na nejakú dovolenku cez leto, tak môžu ušetriť aj 100 a viac eur, keď si vybavia tie pasy teraz a nebudú čakať do 1. apríla. ŠPZ-ky. ŠPZ-ky sa dvíhajú tiež o 50 % a v niektorých prípadoch až o 109 %. Čo tiež nechápem toto rozhodnutie, pretože ak si dobre pamätáte, tak výroba tabuliek s evidenčným číslom sa znížila z viac ako 7 eur za kus na 3,70, čo zabezpečil minister vnútra, vtedajší Roman Mikulec. A tú jednu tabuľku, ktorú ministerstvo vnútra vyrába za 3,70, budete ľuďom predávať za 25 eur. Tak ja neviem, akú službu extra dostanú za to, že, že proste takto si priplatia za tie evidenčné tabuľky. Dokopy je to viac ako 1,3 mld. eur, čo je na jednu štvorčlennú rodinu približne 1 000 eur ročne. Keď spočítam všetky tieto vaše opatrenia, ktoré ste nám dali, ale nevidím tam úsporné opatrenia na strane štátu. A nevidím ani opatrenia, ktoré by pomohli podnikateľskému prostrediu alebo inováciám. Je to len samé vyťahovanie peňazí z peňaženiek ľudí. Ja viem, pán minister, že musíte čarovať, plniť predvolebné sľuby a vytvárať aj také zbytočnosti ako nové ministerstvo, s ktorým podľa mňa ani sám nesúhlasíte. Bohužiaľ, toto kúzlo, ktoré ste mali vystrúhať v podobe zákona, ktorý predkladáte, vám nevyšlo. Váš zákon je nesprávny, zle napísaný, v niektorých častiach protiústavný a najmä ožobračuje ľudí, preto náš klub ho v žiadnom prípade nepodporí. Ďakujem. (Potlesk.)